Catherine Kill

D'Catherine Schleimer-Kill, gebuer Catherine Kill den 19. Mee 1884 zu Esch-UelzechtGebuertsakt Nr. 109 zu Esch-Uelzecht vum 19. Mee 1884 an do gestuerwen den 18. November 1973Doudesannonce am Luxemburger Wort vum 21. November 1973, war eng lëtzebuergesch Politikerin a Fraerechtlerin. 

Si gëllt als eng vun de Pionéierinne vun der Fraebeweegung zu Lëtzebuerg.

 Liewen 

D'Catherine Kill war d'Meedche vum Schmelzaarbechter Henri Kill a senger Fra Françoise Laux. Tëscht 1899 an 1902 ass si an d'Léierinnen-Normalschoul gaangen, wou se 1902 hire Léierinnendiplom krut. Hir éischt Plaz krut se 1903 zu Uewerglabech an der Gemeng Noumer, wou se no 5 Méint gekënnegt huet.

1905 huet se de Schoulmeeschter Jean Schleimer bestuet, dee vun 1901 bis 1942 zu Esch geschafft huet. Zesummen hate si zwéi Bouwen: den éischten, de Paul Schleimer, gouf méi spéit Direkter vun der Escher "Gewerbeschoul", dem haitege Lycée technique d'Esch-sur-Alzette an den zweeten, de Léon Schleimer, gouf Dokter.

D'Catherine Schleimer-Kill huet 1911 an 1912 als "Chargée de Cours d'économie domestique" am neigegrënnte Meedercheslycée, dem Virleefer vum haitege Lycée Hubert Clément Coursë gehalen.

Si war 1925 eng vun de Grënnerinne vun der Action féminine, Editrice vun der Zäitschrëft mam selwechten Numm, a vun 1929 bis 1934 déi éischt Fra am Escher Gemengerot.

Nom Zweete Weltkrich huet d'Catherine Kill sech aus der Ëffentlechkeet zeréckgezunn a sech intensiv mat Esoterik beschäftegt.

Zu Lalleng ass eng Strooss no hir benannt. D'Rue Catherine-Schleimer-Kill ass als klenge Square ugeluecht, deen d'Rue Portland an der Mëtt spléckt.
 Kuckt och 
 Feminismus zu Lëtzebuerg

 Literatur 
 Renée Wagener: "Catherine Schleimer-Kill und die Action féminine"; in: « Wenn nun wir Frauen auch das Wort ergreifen...» Publications nationales, Lëtzebuerg, 1997.
 Renée Wagener: " 'Frauen aller Stände, beschreitet den Weg der Selbsthilfe!'." In: Ville d'Esch-sur-Alzette: 100 Joer Esch. 1906-2006. Esch-Uelzecht, 2006, S.330-339.

Kategorie:Gebuer 1884
Kategorie:Lëtzebuergesch Lokalpolitiker
Kategorie:Fraerechtlerinnen
Kategorie:Gestuerwen 1973
Kategorie:Persounen, no deenen eng Struktur zu Lëtzebuerg genannt ass